ai4bharat/Pralekha huggingface dataset:
कार्मिक, लोक शिकायत एवं पेंशन मंत्रालय
केन्द्रीय मंत्री डॉ. जितेंद्र सिंह ने लॉकडाउन के बीच आईआईपीए के दीक्षांत समारोह को ‘ऑनलाइन’संबोधित किया
केन्द्रीय मंत्री डॉ. जितेंद्र सिंह ने लॉकडाउन के बीच भारतीय लोक प्रशासन संस्थान  में हुए लोक प्रशासन में उन्नत व्यावसायिक कार्यक्रम  के 45वें दीक्षांत समारोह को मुख्य अतिथि के रूप में “ऑनलाइन” संबोधित करके इतिहास रच दिया। इस कार्यक्रम में अखिल भारतीय और केन्द्रीय सेवाओं के 45 वरिष्ठ अधिकारियों के साथ ही सैन्य बलों की सभी शाखाओं के वरिष्ठ अधिकारी शामिल हुए।
समारोह में वीडियो कॉन्फ्रेंस के माध्यम से आईआईपीए निदेशक सुरेंद्र नाथ त्रिपाठी, डीओपीटी सचिव सी चंद्रमौली, आईआईपीए रजिस्ट्रार अमिताभ रंजन, आईआईपीए संकाय के साथ ही उन सभी छात्रों ने भाग लिया, जिन्होंने अपना शैक्षणिक पाठ्यक्रम पूरा किया था।
डॉ. जितेंद्र सिंह ने लॉकडाउन की बंदिशों के बावजूद शैक्षणिक कार्यक्रम की सभी आवश्यकताओं को पूरा करने और समय-सीमाओं को पूरा करने के लिए विभिन्न तरीकों में सुधार करने के लिए आईआईपीए की सराहना की, जिसमें अभ्यर्थियों की मौखिक परीक्षा को “ऑनलाइन” कराया जाना शामिल है।
क्षमता बढ़ाने के प्रयासों के लिए आईआईपीए को बधाई देते हुए डॉ. जितेंद्र सिंह ने बदलते वक्त के हिसाब से संस्थान में बदलाव करने की प्रशंसा की। उन्होंने कहा कि बदलाव और सुधार के क्रम में एक जीवंत और गतिशील इकाई अपने मौजूदा तरीकों में लगातार संशोधन और पुनः अवलोकन करती रहती है।
केन्द्रीय मंत्री ने कोविड महामारी के चलते लॉकडाउन की स्थिति के मद्देनजर आईआईपीए में किए गए प्रयासों के लिए बधाई दी और कहा कि यह एक ऐसा अवसर है जब आईआईपीए ने अपने एक विशेष उद्देश्य को खास तरीके से पूरा किया है। उन्होंने आईआईपीए से निरंतर नए मॉडलों के विकास का आह्वान किया, जो बाकी देश के लिए मिसाल बन सकते हैं।
डॉ. जितेंद्र सिंह ने कहा कि कोविड ने एक बार फिर से वर्तमान सरकार के ‘न्यूनतम सरकार और अधिकतम प्रशासन’ के संकल्प को साबित किया है। भारत कोविड के प्रभावी रखरखाव से जहां वैश्विक देशों में अग्रणी देश के रूप में सामने आया है, वहीं प्रधानमंत्री नरेंद्र मोदी एक बार फिर से शीर्ष वैश्विक नेताओं में से एक बनकर सामने आए हैं।
डॉ. जितेंद्र सिंह ने आईआईपीए से अपने प्रयासों को जारी रखने का अनुरोध किया और कहा कि कोविड 19 से हमें सबक सीखने तथा नए मॉडल विकसित करने का अवसर मिला है, जो दूसरों के लिए भी मिसाल बन सकते हैं। उन्होंने कहा कि यह संकट से बाहर निकलने का एक अवसर है।
कार्यक्रम की सह निदेशक डॉ. नीतू जैन द्वारा धन्यवाद प्रस्ताव के साथ दीक्षांत समारोह का समापन हुआ।
<><><><><>
एएम/एमपी/डीसी
(Visitor Counter : 201
रक्षा मंत्रालय
भारतीय तटरक्षक बल ने लापता नौका 'मर्सिडीज' का पता लगाया
भारतीय तटरक्षक बल ने खुले सागर में 24 अप्रैल 2021 को व्यापक स्तर पर शुरू किए गए अपने एक और सफल खोज और बचाव अभियान के तहत गोवा से लगभग 1100 किमी  की दूरी पर तमिलनाडु की लापता मछली पकड़ने वाली नाव का पता लगा लिया है। मछली पकड़ने वाली यह नाव तमिलनाडु के थेंगापट्टनम फिशिंग बंदरगाह से 30 दिनों की यात्रा के लिए केरल के 11 चालक दलों के साथ 06 अप्रैल 21 को गहरे सागर में मछली पकड़ने के लिए रवाना हुई थी। 24 अप्रैल 2021 को तमिलनाडु के मत्स्यपालन अधिकारियों ने इस क्षेत्र में संचालित अन्य मछली पकड़ने वाली नौकाओं द्वारा नाव के मलबे को देखने के बाद मर्सिडीज के डूबने की जानकारी दी थी।
भारतीय तटरक्षक बल के मुंबई स्थित मैरीटाइम रेस्क्यू को-ऑर्डिनेशन सेंटर  ने इस समुद्री क्षेत्र से होकर गुजरने वाले व्यापारिक जहाजों को लापता नाव की जानकारी देने के लिए अंतर्राष्ट्रीय सुरक्षा नेट को सक्रिय किया। इसके साथ ही, इस क्षेत्र में तैनात आईसीजीएस समुद्री प्रहरी को भी इसकी खोज के लिए भेज दिया गया। एमआरसीसी  ने इस क्षेत्र में मछली पकड़ने वाली नौकाओं के साथ व्यापारिक जहाज मेर्सक हॉर्सबर्ग के साथ भी समन्वय किया ताकि खोज अभियान में इन्हें शामिल किया जा सकें। रिपोर्ट से प्राप्त जानकारी के मुताबिक इस नौका की उपस्थिति पाकिस्तान के खोज और बचाव वाले क्षेत्र में स्थित थी, इसलिए प्रचलित आईएमओ मानदंडों के अनुसार एमआरसीसी कराची से भी सहायता के लिए अनुरोध किया गया था। जमीनी क्षेत्र से समुद्री दूरी को ध्यान में रखते हुए, भारतीय नौसेना से भी लंबी दूरी के समुद्री विमान के माध्यम से खोज करने का अनुरोध किया गया था। यह भी जानकारी मिली कि मछली पकड़ने वाली इस नाव में एआईएस अथवा किसी अन्य ट्रांसपोंडर को नहीं ले जाया गया था, जिनके माध्यम से खोज इकाइयों द्वारा नाव का शीघ्र पता लगाने में सहायता प्राप्त की जा सकती थी।
मुख्य भूमि से दूरी और मौसम की चुनौतियों के बावजूद भी, लगातार चार दिनों की खोज के बाद, यह पता लगा लिया गया कि लापता नाव लक्षद्वीप द्वीप समूह से लगभग 200 मील  की दूरी पर स्थित थी। आईसीजी डॉर्नियर ने आज सुबह मछली पकड़ने वाली नाव की उपस्थिति की पुष्टि भी कर दी। एमआरसीसी  ने नाव में उपस्थित सैटेलाइट फोन के माध्यम से मछली पकड़ने वाली नाव के सदस्यों के साथ संचार स्थापित करते हुए चालक दल के सुरक्षित होने का पता लगाया। इसके साथ ही, तमिलनाडु मत्स्यपालन अधिकारियों से भी यह जानकारी मिली कि आईएफबी मर्सिडीज के चालक दल ने सैटेलाइट फोन के माध्यम से अपने घर फोन करके सुरक्षित होने की जानकारी दी है। इसके बाद लक्षद्वीप में तैनात आईसीजी जहाज के चालक दल को रसद और चिकित्सा सहायता प्रदान करने के लिए भेजा गया। अब आईसीजी जहाज के एस्कॉर्ट में यह नाव अपने बेस पोर्ट पर लौट रही है और 03 मई 21 के आसपास तक यहाँ पहुंच जाएगी।
नेशनल मैरीटाइम सर्च एंड रेस्क्यू कोऑर्डिनेटर के रूप में भारतीय तटरक्षक बल ने अपने 3400 से अधिक मिशनों में करीब 10,000 लोगों का जीवन बचाया है और औसतन लगभग दो दिनों में एक व्यक्ति के जीवन की रक्षा की है। भारतीय तटरक्षक बल गहरे सागर में मछली पकड़ने वाले मछुआरों को उनकी सुरक्षा को बनाए रखने के लिए एआईएस, डिसट्रैस एलर्ट ट्रांसपोंडर और लंबी दूरी के दो तरफा संचार तंत्र को दुरूस्त बनाए रखने की सलाह देता है।
मत्स्यपालन, पशुपालन और डेयरी मंत्रालय
केंद्रीय मत्स्य पालन, पशुपालन और डेयरी मंत्री श्री पुरुषोत्तम रूपाला कल मेघालय राज्य में दक्षिण-पश्चिम गारो हिल्स जिले का दौरा करेंगे
केंद्रीय मत्स्य पालन, पशुपालन और डेयरी मंत्री श्री पुरुषोत्तम रूपाला 9-10 जनवरी, 2023 को मेघालय राज्य में दक्षिण-पश्चिम गारो हिल्स जिले का दौरा करने जा रहे हैं। यह क्षेत्र बांग्लादेश की सीमा पर स्थित है। यह पहला अवसर है, जब केंद्रीय कैबिनेट मंत्री इस सीमावर्ती क्षेत्र का दौरा करेंगे।
श्री पुरुषोत्तम रूपाला 9 जनवरी, 2023 को सरकारी अधिकारियों और अन्य हितधारकों के साथ दक्षिण पश्चिम गारो हिल्स के अम्पाती में भारत सरकार की विभिन्न प्रमुख योजनाओं की समीक्षा बैठक की अध्यक्षता करेंगे।
श्री रूपाला 10 जनवरी, 2023 को क्षेत्रीय महिलाओं, डेयरी किसानों और मत्स्य पालन उद्यमियों तथा स्वयं सहायता समूहों से मुलाकात करेंगे। केंद्रीय मंत्री सीमावर्ती क्षेत्र में रहने वाले समुदायों के साथ बातचीत करने के लिए बांग्लादेश सीमा हाट भी जाएंगे।
सड़क परिवहन एवं राजमार्ग मंत्रालय
नाग नदी प्रदूषण नियंत्रण परियोजना को मंजूरी, इस परियोजना से नागपुर शहर में नाग नदी में जैव-विविधता और कायाकल्प सुनिश्चित होगा
कुल 2,117.54 करोड़ रुपये की लागत से नाग नदी प्रदूषण नियंत्रण परियोजना को मंजूरी दी गई है। नागपुर शहर से होकर बहने वाली और इस शहर को अपना नाम देने वाली यह नदी अब मैले और औद्योगिक कचरे से अत्यधिक प्रदूषित एक जलधारा बन चुकी है। प्रदूषण नियंत्रण की इस परियोजना की घोषणा केन्द्रीय मंत्री श्री नितिन गडकरी ने आज अपने कार्यालय में विश्व बैंक के अधिकारियों, डीजी एनएमसीजी और नागपुर नगर निगम आयुक्त के साथ हुई एक बैठक की अध्यक्षता करने के बाद की।
राष्ट्रीय नदी संरक्षण योजना के तहत अनुमोदित इस परियोजना को राष्ट्रीय नदी संरक्षण निदेशालय, एनआरसीडी द्वारा कार्यान्वित किया जाएगा। यह परियोजना अशोधित मैले पानी, बहते ठोस अपशिष्ट और नाग नदी एवं उसकी सहायक नदियों में बहने वाली अन्य अशुद्धियों के संदर्भ में प्रदूषण के स्तर को कम करेगी।
>>>>>>>>>>>>>>>>
एमजी/एएम/आर/डीवी
(Visitor Counter : 315
प्रधानमंत्री कार्यालय
प्रधानमंत्री विजय दिवस की पूर्व संध्या पर आर्मी हाउस में 'एट होम' समारोह में शामिल हुए
प्रधानमंत्री श्री नरेन्द्र मोदी ने आज विजय दिवस की पूर्व संध्या पर आर्मी हाउस में 'एट होम' समारोह में भाग लिया।
इस अवसर पर एक ट्वीट में प्रधानमंत्री ने कहा:
विजय दिवस की पूर्व संध्या पर आर्मी हाउस में 'एट होम' समारोह में भाग लिया। भारत हमारे सशस्त्र बलों की वीरता को कभी नहीं भूलेगा जिसके कारण हमें 1971 के युद्ध में विजय हासिल हुई।
वस्त्र मंत्रालय
वस्त्र मंत्रालय ने विश्व कपास दिवस मनाया
भारत में वस्त्र मूल्य श्रृंखला में स्थिरता पर राष्ट्रीय स्तर की परिचर्चा आयोजित की गई
भारत में वस्त्र मूल्य श्रृंखला में स्थिरता और संचलन का बहुत महत्व है: सचिव, वस्त्र मंत्रालय
वस्त्र मंत्रालय ने यूएनईपी और सीसीआई के सहयोग से भारत में वस्त्र मूल्य श्रृंखला में स्थिरता पर एक राष्ट्रीय स्तर की परिचर्चा आयोजित कर विश्व कपास दिवस 2022 मनाया।
इस बैठक का मुख्य उद्देश्य भारतीय वस्त्र मूल्य श्रृंखला में स्थिरता/संचलन बढ़ाने के लिए संभावित रणनीतियों के साथ-साथ वस्त्र मूल्य श्रृंखला, डिजिटल हस्तक्षेप को लेकर स्थिरता पहलों को आगे बढ़ाना और उस पर चर्चा करना था।
वस्त्र क्षेत्र में स्थिरता और संचलन पर विशेष ध्यान देने के लिए एक अभियान डिजाइन करने को लेकर यूएनईपी और वस्त्र समिति के बीच सहयोग समझौते पर हस्ताक्षर किए गए।
वस्त्र मंत्रालय के सचिव श्री उपेंद्र सिंह ने पहले सत्र की अध्यक्षता की। उन्होंने अपने संबोधन में भारत में वस्त्र मूल्य श्रृंखला में स्थिरता और संचलन के महत्व पर जोर दिया। उन्होंने यह भी कहा कि वैसे तो वस्त्र पार्क सीईटीपी सुविधाओं से लैस हैं फिर भी प्रसंस्करण समूहों से अपशिष्ट उत्पादन पर डेटा उपलब्ध न होने के कारण वस्त्र उद्योग अब भी गंदे पानी  के प्रबंधन में समस्याओं का सामना कर रहा है। उन्होंने जोर देकर कहा कि स्थिरता  पर एक कार्य योजना तैयार करने की दिशा में इस बैठक से काफी फायदा होगा।
इस राष्ट्रीय परिचर्चा ने वस्त्र मूल्य श्रृंखला में उद्योग और विभिन्न हितधारकों को मौजूदा स्थिति पर विचार-विमर्श करने के लिए एक मंच प्रदान किया और वस्त्र क्षेत्र में स्थिरता, संचलन और इसकी पूरी सूचना को मुख्यधारा में लाने के लिए आगे के रास्ते पर चर्चा की।
प्राजक्ता वर्मा, संयुक्त सचिव, एमओटी के साथ श्री शोम्बी शार्प, यूएन रेजिडेंट कोऑर्डिनेटर, श्री अतुल बगई, प्रमुख- यूएनईपी इंडिया कंट्री ऑफिस, भावना सिंह, सहायक निदेशक एमओईएफसीसी ने भी सत्र को संबोधित किया।
यूएनईपी इंडिया कंट्री ऑफिस के प्रमुख श्री अतुल बगई ने लोगों का स्वागत करते हुए मंत्रालय के भीतर सस्टेनेबिलिटी सेल बनाने समेत वस्त्र मंत्रालय की कई अनूठी पहलों की सराहना की। उन्होंने एक स्थिर एवं सुरक्षित भविष्य के लिए 'प्रकृति देवो भव' के सिद्धांत पर प्रकाश डाला।
अपने संबोधन में यूएन रेजिडेंट कोऑर्डिनेटर श्री शोम्बी शार्प ने कहा कि भारतीय वस्त्र उद्योग आर्थिक उत्पादन के साथ-साथ नौकरियों के सबसे बड़े प्रदाताओं में से एक के तौर पर भारतीय अर्थव्यवस्था का बहुत महत्वपूर्ण क्षेत्र है। उन्होंने क्षेत्र में स्थिरता की दिशा में मंत्रालय के प्रयासों की प्रशंसा की।
प्राजक्ता वर्मा, संयुक्त सचिव, एमओटी ने जोर देकर कहा कि 2030 स्थिरता और जलवायु एजेंडे पर काम कर रही दुनिया में विभिन्न दृष्टिकोणों का सूक्ष्म रूप से मूल्यांकन समय की जरूरत है। यह सम्मेलन एक बहु-हितधारक दृष्टिकोण  विकसित करने को लेकर आयोजित किया गया है।
पर्यावरण, वन और जलवायु परिवर्तन मंत्रालय की अपर निदेशक भावना सिंह ने इस बात पर जोर दिया कि कच्चे माल और कुशल कार्यबल की प्रचुर मात्रा में उपलब्धता होने के कारण भारत दुनिया के सबसे बड़े परिधान और कपड़ा सोर्सिंग क्षेत्रों में से एक है।
सीएमडी, सीसीआई डॉ. प्रदीप कुमार अग्रवाल ने वस्त्र समिति के सहयोग से ब्लॉक चेन टेक्नोलॉजी का इस्तेमाल कर कॉटन बेल्स की ट्रेसेबिलिटी  के लिए सीसीआई की नई पहल के बारे में बताया। इसके बाद श्री अजय चव्हाण, सचिव और सीईओ, वस्त्र समिति ने कॉटन बेल इन्वेंट्री की लाइव मॉनिटरिंग के लिए ब्लॉक चेन सक्षम क्यूआर को़ड के बारे में जानकारी दी।
एमजी/एएम/एएस
(Visitor Counter : 96
रक्षा मंत्रालय
पद्म पुरस्कार 2022 के विजेताओं के दूसरे बैच ने राष्ट्रीय युद्ध स्मारक का भ्रमण किया और भारत के वीर शहीदों को नमन किया
पुरस्कार विजेताओं ने लोगों और विशेषकर युवाओं से राष्ट्रीय युद्ध स्मारक  का भ्रमण करने और सशस्त्र बलों के वीरतापूर्ण कार्यों के बारे में जानकारी प्राप्त करने का आग्रह किया
पद्म पुरस्कार 2022 के विजेताओं के दूसरे बैच ने आज नई दिल्ली में राष्ट्रीय युद्ध स्मारक  का भ्रमण किया। राष्ट्रपति श्री राम नाथ कोविंद ने 28 मार्च, 2022 को राष्ट्रपति भवन में आयोजित नागरिक अलंकरण समारोह-II में वर्ष 2022 के लिए 2 पद्म विभूषण, 9 पद्म भूषण और 54 पद्म श्री पुरस्कार प्रदान किए। राष्ट्रीय युद्ध स्मारक का भ्रमण करने वालों में पद्म विभूषण पुरस्कार प्राप्तकर्ता डॉ. प्रभा अत्रे शामिल थीं, जिन्होंने राष्ट्रीय युद्ध स्मारक में शहीद हुए नायकों को पुष्पांजलि और श्रद्धांजलि अर्पित की। इस अवसर पर पद्म श्री विजेता पोलैंड की प्रो.  मारिया क्रिज्सटॉफ बायरस्की, थाईलैंड की डॉ. चिरपत प्रपंडविद्या, श्रीमती बसंती देवी, श्री धनेश्वर इंगटी, गुरु टुल्कु रिनपोछे, डॉ.  हरमोहिंदर सिंह बेदी, सद्गुरु ब्रह्मेशानंद आचार्य स्वामीजी और श्री अब्दुलखादर इमामसब नदकत्तिन भी शामिल थे।
जैसे ही पुरस्कार विजेताओं ने राष्ट्रीय युद्ध स्मारक का भ्रमण किया, उन्हें सैन्य कर्मियों द्वारा सशस्त्र बलों के वीरतापूर्ण कार्यों के बारे में जानकारी दी गई। पुरस्कार विजेताओं ने राष्ट्रीय युद्ध स्मारक के भ्रमण का आयोजन करने के लिए सरकार की पहल की सराहना करते हुए कहा कि यह स्मारक देशभक्ति, कर्तव्य के प्रति समर्पण, साहस और सैनिकों के बलिदान के मूल्यों का प्रसार करता है। उन्होंने लोगों और विशेष रूप से युवाओं से अनुरोध किया कि वे इस स्मारक का भ्रमण करें और सैनिकों की वीरता की कहानियों के बारे में जानकारी प्राप्त करें।
पद्म विभूषण विजेता डॉ. प्रभा अत्रे, एक प्रसिद्ध भारतीय शास्त्रीय गायिका हैं। उन्होंने कहा कि हमारे लिए यहां आना और अपने सैनिकों के प्रति आदर व्यक्त करना हमारे लिए बड़े सम्मान की बात है। हमें वास्तव में उन पर गर्व है, क्योंकि वे हमारी रक्षा कर रहे हैं और हमारे राष्ट्र को आगे ले जा रहे हैं।
पद्म भूषण विजेता श्री देवेंद्र झाझरिया, श्री सच्चिदानंद स्वामी और पद्म श्री विजेता सरदार जगजीत सिंह दर्दी, श्री काजी सिंह और पंडित राम दयाल शर्मा सहित पद्म पुरस्कार 2022 के पहले बैच के विजेताओं ने 22 मार्च, 2022 को इस प्रतिष्ठित स्मारक का दौरा किया था।
https://pib.gov.in/PressReleasePage.aspx?PRID=1808365
रक्षा मंत्रालय
आईएनएस तरकश ने आईबीएसएएमएआर VII में भाग लिया
भारत, ब्राजील और दक्षिण अफ्रीका की नौसेनाओं के बीच एक संयुक्त बहुराष्ट्रीय समुद्री अभ्यास आईबीएसएएमएआर का 7वां संस्करण दिनांक 10 से 12 अक्टूबर 2022 तक दक्षिण अफ्रीका के पोर्ट गकबेरहा  में आयोजित किया गया। इसमें भारतीय नौसेना का प्रतिनिधित्व गाइडेड मिसाइल फ्रिगेट, आईएनएस तरकश, एक चेतक हेलीकॉप्टर और मार्कोस स्पेशल फोर्स द्वारा किया गया।
अभ्यास के उद्देश्यों में समुद्रवर्ती संबंधों को मजबूत करना, संयुक्त सैन्य अभियानगत प्रशिक्षण को बढ़ावा देना, समुद्री अपराधों का मुकाबला करना, संचार की समुद्री लाइनों को सुरक्षित करना और समुद्र में सामान्य विकास को आगे बढ़ाने के लिए अंतःक्रियाशीलता को बढ़ाना शामिल था।
आईबीएसएएमएआर VII का उद्घाटन समारोह 11 अक्टूबर 2022 को आयोजित किया गया था। यह अभ्यास तीन दिनों तक चला जिसमें बंदरगाह और समुद्री दोनों चरण शामिल थे।
दिनांक 10 और 11 अक्टूबर 2022 को बंदरगाह चरण के अंतर्गत डीसी एंड एफएफ अभ्यास, वीबीएसएस/ क्रॉस बोर्डिंग व्याख्यान, संयुक्त डाइविंग ऑपरेशन, विशेष बलों के बीच बातचीत और क्रॉस-डेक यात्राओं सहित पेशेवर आदान-प्रदान आयोजित किए गए थे। अभ्यास का समुद्री चरण 12 अक्टूबर 2022 को आयोजित किया गया जिसमें समुद्री अभियान के व्यापक स्पेक्ट्रम को शामिल किया गया। डीब्रीफ और समापन समारोह पोर्ट गकबेरहा के समीप समुद्र में आईएनएस तरकश पर आयोजित किया गया।
मत्स्यपालन, पशुपालन और डेयरी मंत्रालय
पशुपालन विभाग ने राष्ट्रीय दुग्ध दिवस समारोह के एक भाग के रूप में बेंगलुरु में पशु संगरोध प्रमाणन सेवाएं  स्टेशन का उद्घाटन किया
केन्द्रीय राज्यमंत्री डॉ. संजय कुमार बालियान ने बंगलौर के हसरघाटा में पशु संगरोध प्रमाणन सेवाएं  स्टेशन का उद्घाटन किया
मत्स्य पालन,पशुपालन और डेयरी मंत्रालय के पशुपालन विभाग ने आज को बेंगलुरु, कर्नाटक में राष्ट्रीय दुग्ध दिवस मनाया। विभाग ने हसरघाटा बेंगलुरु में इस समारोह के हिस्से के रूप में पशु संगरोध प्रमाणन सेवाएं  स्टेशन का उद्घाटन किया। यह स्टेशन हाल ही में बनकर तैयार हुआ है और इसका उद्घाटन डॉ. संजीव कुमार बालियान, केन्द्रीय राज्य मंत्री, मत्स्य पालन, पशुपालन और डेयरी मंत्रालय द्वारा राष्ट्रीय दुग्ध दिवस पर सचिव, पशुपालन और डेयरी विभाग, भारत सरकार की उपस्थिति में किया गया।
एओक्यूसीएस, बेंगलुरु को अगस्त 2009 में शुरू किया गया था और यह स्टेशन अल्फा 3, केम्पेगौड़ा अंतर्राष्ट्रीय हवाई अड्डे, बेंगलुरु, कर्नाटक में हवाई अड्डे के उपग्रह कार्यालय से कार्य कर रहा है। अपनी स्थापना के बाद से इस स्टेशन ने अपने कार्य प्रभार में काफी वृद्धि देखी है और यहां पशुधन और पशुधन उत्पादों की आवाजाही में कई गुना वृद्धि हुई है। हालांकि, क्वारंटाइन सुविधा के अभाव में जीवित पशुओं जैसे घोड़े, मवेशी, भेड़, बकरी आदि के आयात को बेंगलुरु में आयात करने की अनुमति नहीं थीI
तदनुसार ही हसरघाटा, बेंगलुरु में 10 एकड़ क्षेत्र में निर्माण कार्य मत्स्य पालन, पशुपालन और डेयरी मंत्रालय, भारत सरकार के वित्त पोषण के साथ शुरू हुआI इस कार्य को केन्द्रीय लोक निर्माण विभाग , बेंगलुरु द्वारा पूर्ण किया गया है। यह स्टेशन अत्याधुनिक भवन और बुनियादी ढांचे के साथ बन कर तैयार हुआ है।
बेंगलुरु की परिवेशी जलवायु परिस्थितियों के साथ, यह परिकल्पना की गई है कि जलवायु परिस्थितियां अधिकतर जीवित पशुओं के आयात के लिए उपयुक्त होंगी और तब ऐसे आयातित पशुधन को हसरघाटा में क्वारंटाइन स्टेशन पर ठीक से अनुकूलित किया जा सकेगा।
यह स्टेशन देश में विशेषकर रूप से दक्षिणी भारत के राज्यों को पशुधन और पशुधन उत्पादों के आयात एवं निर्यात की सुविधा प्रदान करने के साथ ही व्यापार को बढ़ावा देगा। एओक्यूसीएस स्टेशन नियत समय में पशुधन उत्पादों और पशुधन के आयात के लिए ऑनलाइन स्वीकृति प्रणाली से लैस होगा और स्थानीय अर्थव्यवस्था के लिए परिवर्तनकारी सिद्ध होगा।
नागरिक उड्डयन मंत्रालय
श्री ज्योतिरादित्य सिंधिया ने उत्तराखंड में उड्डयन मंत्रालय द्वारा क्षेत्रीय उड़ान कार्यक्रम का शुभारंभ किया
जॉली ग्रांट हवाई अड्डे के नए टर्मिनल भवन का लोकार्पण किया और उड़ानों को झंडी दिखाकर रवाना किया
केंद्रीय नागरिक उड्डयन मंत्री श्री ज्योतिरादित्य सिंधिया, उत्तराखंड के मुख्यमंत्री श्री पुष्कर सिंह धामी तथा नागरिक उड्डयन राज्यमंत्री जनरल डॉ. वी के सिंह  ने आज फिक्की और उत्तराखंड राज्य सरकार के सहयोग से नागरिक उड्डयन मंत्रालय के एक क्षेत्रीय उड़ान कार्यक्रम का शुभारंभ किया। इस मौके पर आज उत्तराखंड में देहरादून के जॉली ग्रांट हवाई अड्डे के नए टर्मिनल भवन का उद्घाटन किया गया और नए उड़ान मार्गों को हरी झंडी दिखाई गई।
संसद सदस्य  श्री नरेश बंसल, संसद सदस्य  डॉ. रमेश पोखरियाल 'निशंक' और विधायक श्री त्रिवेंद्र सिंह रावत एक वीडियो लिंक के माध्यम से इस कार्यक्रम में शामिल हुए।
नागरिक उड्डयन मंत्रालय  में संयुक्त सचिव श्रीमती ऊषा पाधी, भारतीय विमानपत्तन प्राधिकरण  के अध्यक्ष श्री संजीव कुमार, पवन हंस के अध्यक्ष एवं प्रबंध निदेशक श्री संजीव राजदान और नागरिक उड्डयन मंत्रालय तथा भारतीय विमानपत्तन प्राधिकरण व राज्य सरकार के वरिष्ठ अधिकारी भी इस दौरान मौजूद थे।
325 करोड़ रुपये की परियोजना लागत के साथ विकसित नया टर्मिनल भवन 28,729 वर्गमीटर क्षेत्र में फैला हुआ है और यह व्यस्त समय के दौरान 1,200 यात्रियों को संभालने में सक्षम होगा, जिससे इस हवाई अड्डे की क्षमता आठ गुना बढ़ जाएगी।
इस अवसर पर उद्घाटन समारोह के दौरान एचएमसीए ने लोगों को संबोधित करते हुए कहा, ''यह हवाईअड्डा उत्तराखंड के लिए प्रगति के नए द्वार खोलेगा।'' उन्होंने देहरादून-पिथौरागढ़-देहरादून, पिथौरागढ़-हिंडन-पिथौरागढ़ और पंतनगर-पिथौरागढ़-पंतनगर सेक्टर पर 3 नए हवाई मार्गों के अलावा राज्य के पहाड़ी क्षेत्रों को जोड़ने के लिए 18 नए हेली मार्गों की भी घोषणा की।
इस मौके पर गणमान्य व्यक्तियों ने देहरादून-हल्द्वानी-पंतनगर-पिथौरागढ़-पंतनगर-हल्द्वानी-देहरादून-सेक्टर और चिन्यालीसौड़-सहस्त्रधारा-चिन्यालीसौड़ सेक्टर के लिए हेलीकाप्टर सेवा को भी हरी झंडी दिखाकर रवाना किया। हेलीकॉप्टर सेवा क्रमशः पवन हंस और हेरिटेज एविएशन द्वारा उपलब्ध कराई जाएगी। उत्तराखंड क्षेत्र में हेली मार्गों का उद्घाटन देश में पहाड़ी क्षेत्रों की हवाई संपर्क को बढ़ाने के लिए नागरिक उड्डयन मंत्रालय की उड़ान योजना के उद्देश्य के अनुरूप है। राज्य के भीतर निर्बाध हवाई कनेक्टिविटी प्रदान करने के लिए उत्तराखंड में 13 और हेलीपोर्ट्स की पहचान की गई है।
उड्डयन सेवा उद्योग को बढ़ावा देने के लिए इस अवसर पर नागरिक उड्डयन मंत्रालय  ने भारतीय वाणिज्य एवं उद्योग महासंघ  के साथ उत्तराखंड सरकार और पवन हंस लिमिटेड के सहयोग से हेलीकॉप्टर शिखर सम्मेलन-2021 के तीसरे संस्करण का आयोजन किया। इस वर्ष की थीम 'इंडिया@75: भारतीय हेलीकॉप्टर उद्योग के विकास में तेजी लाना और हवाई संपर्क बढ़ाना' है। श्री सिंधिया ने जॉली ग्रांट हवाई अड्डे पर आयोजित हेली शिखर सम्मेलन में भाग लेने वाली विमानन कंपनियों से भी बातचीत की।
उत्तराखंड देश के सबसे सक्रिय दृष्टिकोण वाले राज्यों में से एक है और भारत में हेलीकाप्टर उद्योग को बढ़ावा देने के अपने प्रयासों के लिए जाना जाता है और यह हेली शक्ति कार्यक्रम की मेजबानी करने में प्रमुख पसंद बन चुका है।
कार्मिक, लोक शिकायत एवं पेंशन मंत्रालय
केन्द्रीय मंत्री डॉ. जितेंद्र सिंह ने आज राज्यसभा में विपक्ष के नेता गुलाम नबी आज़ाद और इस सदन में जम्मू कश्मीर का प्रतिनिधित्व करते हुए अपना कार्यकाल पूरा करने जा रहे अन्य सदस्यों के सम्मान में भोज का आयोजन किया
केन्द्रीय मंत्री डॉ. जितेंद्र सिंह ने आज नई दिल्ली में अपने निवास पर राज्यसभा में विपक्ष के नेता गुलाम नबी आज़ाद और इस सदन में जम्मू कश्मीर का प्रतिनिधित्व करते हुए अपना कार्यकाल पूरा करने जा रहे अन्य सदस्यों के लिए विदाई भोज का आयोजन किया।
गुलाम नबी आजाद के अलावा राज्यसभा में अपना कार्यकाल पूरा करने जा रहे शमशेर सिंह मन्हास और मीर मोहम्मद फयाज के साथ ही इस अवसर पर राज्यसभा के सदस्य एंव केन्द्रीय पेट्रोलियम मंत्री धर्मेन्द्र प्रधान, गृह राज्य मंत्री और जम्मू कश्मीर मामलों के प्रभारी किशन रेड्डी तथा जम्मू से लोकसभा सांसद जुगल किशोर शर्मा भी मौजूद थे।
राज्यसभा में जम्मू कश्मीर का प्रतिनिधित्व करने वाले सभी सदस्यों का छह साल का कार्यकाल संसद के इस सत्र में पूरा होने वाला है और जबतक चुनाव के बाद नई विधानसभा का गठन नहीं हो जाता तब तक उच्च सदन में जम्मू कश्मीर से कोई प्रतिनिधित्व नहीं होगा।
सम्मान भोज के अवसर पर गुलाम नबी आज़ाद ने 1980 से संसद के साथ लंबे समय तक जुड़े रहने तथा जम्मू कश्मीर के मुख्यमंत्री के रूप में अपने अनुभवों और डोडा जिले के ब्लॉक भलेसा से एक राजनीतिज्ञ के रुप में शुरु किए गए अपने सफर को भी याद किया।
डॉ. जितेन्द्र सिंह का जिक्र करते हुए गुलाम नबी आजाद ने कहा कि वह हमेशा उन्हें अपने छोटा भाई मानते आए हैं। उन्होंने कहा कि वे दोनों ही डोडा जिले से हैं और इसलिए उनके बीच एक अलग और खास तरह का जुड़ाव रहा है। उन्होंने डोडा में शुरू की गई कुछ विकास परियोजनाओं का उल्लेख करते हुए डॉ. जितेंद्र सिंह के साथ मिलकर इन जगहों का दौरा करने और इन परियोजनाओं के शीघ्र और प्रभावी कार्यान्वयन के लिए केंद्र शासित प्रदेश प्रशासन के साथ चर्चा करने की पेशकश की।
शमशेर सिंह मन्हास ने राज्यसभा में अपने छह साल के कार्यकाल के अनुभवों को याद किया जबकि मीर फैयाज़ ने राज्यसभा से विदा हो रहे जम्मू कश्मीर के सांसदों के सम्मान में निजी तौर पर भोज का आयोजन करने के लिए डॉ. जितेन्द्र सिंह की सराहना की।
श्री धर्मेन्द्र प्रधान ने कहा कि आजाद एक ऐसे नेता हैं जिन्होंने अपने गृह राज्य ओडिशा के लोगों सहित सभी राजनीतिक दलों का सम्मान अर्जित किया। उन्होंने बताया कि श्री आजाद ओडिशा में कांग्रेस के महासचिव के रूप में भी काम कर चुके हैं। श्री किशन रेड्डी ने उन दिनों को याद किया जब आजाद कांग्रेस के दक्षिणी राज्यों के प्रभारी थे।
एमजी/ एएम /एमएस/ डीसी
(Visitor Counter : 188
वित्त मंत्रालय
गुजरात में आयकर विभाग द्वारा तलाशी
आयकर विभाग ने 18 नवंबर,2021 को रसायनों के निर्माण और अचल संपत्ति के विकास में लगे एक प्रमुख समूह के परिसरों में तलाशी और जब्ती अभियान चलाया है। इस तलाशी अभियान में गुजरात के वापी और सरिगम, सिलवासा और मुंबई में फैले 20 से अधिक परिसरों की जांच की गई।
समूह द्वारा अर्जित की गई बड़ी बेहिसाब आय और संपत्ति में उसके निवेश को दर्शाने वाले दस्तावेजों, डायरी और डिजिटल डेटा के रूप में बड़ी संख्या में आपत्तिजनक साक्ष्य पाए गए हैं और उन्हें जब्त कर लिया गया है। मिले साक्ष्य स्पष्ट रूप से विभिन्न तरीकों को अपनाकर कर योग्य आय की चोरी का संकेत देते हैं जैसे कि उत्पादन कम दिखाया जाना, खरीद को बढ़ाने के लिए माल की वास्तविक डिलीवरी के बिना फर्जी खरीद चालान का उपयोग, फर्जी माल एवं सेवा कर  ऋण का लाभ लेना, फर्जी कमीशन खर्च का दावा करना इत्यादि। इस समूह को अचल संपत्ति लेनदेन में भी धन प्राप्त हुआ है। इन सभी के परिणामस्वरूप बेहिसाब नकदी उत्पन्न हुई है। तलाशी की कार्यवाही के दौरान, अचल संपत्तियों में निवेश में नकद लेनदेन और नकद ऋण के बारे में कई आपत्तिजनक सबूत भी जब्त किए गए हैं।
तलाशी अभियान में करीब 2.5 करोड़ रुपये की बिना हिसाब किताब वाली नकदी और एक करोड़ रूपये मूल्य के आभूषण भी बरामद हुए हैं।16 बैंक लॉकरों पर रोक लगा दी गई है।
तलाशी के दौरान मिले दस्तावेजों/साक्ष्यों के प्रारंभिक विश्लेषण से संकेत मिलता है कि अघोषित आय का अनुमान 100 करोड़ रुपये से भी अधिक होने की संभावना है।
इस मामले में आगे की जांच प्रगति पर है।